
 13.4.2012
 BG
 Официален вестник на Европейския съюз
 L 103/21
 РЕГЛАМЕНТ ЗА ИЗПЪЛНЕНИЕ (ЕС) No 314/2012 НА КОМИСИЯТА
 от 12 април 2012 година
 за изменение на Регламент (ЕО) No 555/2008 и Регламент (ЕО) No 436/2009 по отношение на придружителните документи при превоза на лозаро-винарските продукти, както и на регистрите, които е необходимо да се водят в лозаро-винарския сектор
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 121, първа алинея, букви к) и м), член 185а, член 185в, параграф 3, и член 192, параграф 2 от него във връзка с член 4 от него,
 като има предвид, че
 (1)
 Регламент (ЕО) No 555/2008 на Комисията от 27 юни 2008 г. относно определяне на подробни правила за прилагане на Регламент (ЕО) No 479/2008 на Съвета относно общата организация на пазара на вино по отношение на програмите за подпомагане, търговията с трети страни, производствения потенциал и проверките в лозаро-винарския сектор (2) предвижда в дял V, и по-специално в член 82 от него, че когато държава-членка определя няколко компетентни органа да проверяват спазването на правилата, отнасящи се до лозаро-винарския сектор, тя координира работата на тези органи. Тази мярка не дава възможност да се отговори напълно на необходимостта от координация между различните контролни органи при движението на лозаро-винарски продукти, подлежащи на облагане с акциз, поради това, че в лозаро-винарския сектор се използват документи, въведени в съответствие с Директива 2008/118/ЕО на Съвета от 16 декември 2008 г. относно общия режим на облагане с акциз (3). По-специално следва да бъдат уточнени мерките, които трябва да предприемат държавите-членки, за да дадат на компетентните органи за контрол на спазването на правилата в лозаро-винарския сектор достъп до информацията относно движението на продуктите, подлежащи на облагане с акциз в съответствие с Директива 2008/118/ЕО и Регламент (ЕО) No 684/2009 на Комисията от 24 юли 2009 г. за прилагане на Директива 2008/118/ЕО на Съвета по отношение на компютризираните процедури за движението на акцизни стоки под режим отложено плащане на акциз (4). По-специално следва да се има предвид системата EMCS (система за движение и контрол върху акцизни стоки), създадена с Решение No 1152/2003/ЕО на Европейския парламент и Съвета от 16 юни 2003 г. за компютризиране на движението и контрола върху акцизните стоки (5).
 (2)
 Ето защо е уместно Регламент (ЕО) No 555/2008 да бъде съответно изменен, като се предвиди постепенно прилагане на новите разпоредби, предвид времето, необходимо на административните органи на държавите-членки за осъществяване на мерките за координация на контрола и достъпа до информация.
 (3)
 Регламент (ЕО) No 436/2009 на Комисията от 26 май 2009 г. за определяне на подробни правила за прилагане на Регламент (ЕО) No 479/2008 на Съвета по отношение на лозарския регистър, задължителните декларации и събирането на информация с цел наблюдение на пазара, придружителните документи при превоза на продукти и регистрите, които е необходимо да се водят в лозаро-винарския сектор